ઉત્તર ગુજરાતની ચાર બેઠકો પર આજે મતદાન: 28 ઉમેદવારો વચ્ચે કશ્મકશ | નવગુજરાત સમય
ખેરાલુ વિધાનસભા બેઠકમાં 2.09 લાખ, બાયડ-2.31 લાખ, રાધનપુર-2.69 લાખ અને થરાદમાં 2.17 લાખ મતદારો આજે ઉમેદવારોનું ભાવિ ઘડશે
ખેરાલુ વિધાનસભા બેઠકની પેટા ચૂંટણી અંતર્ગત સોમવારે ૨૬૯ મતદાન મથકો પર યોજાનારી મતદાન પ્રક્રિયા માટે શનિવારે જ પોલીંગ સ્ટાફ સામગ્રી સાથે મતદાન મથકો પર પહોંચી ગયો હતો. મુક્ત અને ન્યાયી વાતાવરણમાં ચૂંટણી યોજવા માટે ચૂંટણી તંત્ર દ્વારા ચૂસ્ત બંદોબસ્ત સહિતની તમામ તૈયારીઓ પૂર્ણ કરાઈ હતી અને સવારે ૮ વાગ્યાથી મતદાન પ્રક્રિયાનો પ્રારંભ થશે. જેમાં ૨,૦૯.૬૪૦ જેટલા મતદારો ચાર ઉમેદવારોનું ભાવિ નક્કી કરશે.
પાટણના સાંસદ તરીકે વિજેતા બનેલા ભરતસિંહ ડાભીએ ધારાસભ્ય તરીકે રાજીનામુ આપતાં ખાલી પડેલી ખેરાલુ વિધાનસભા બેઠકની પેટા ચૂંટણીમાં સોમવારે સવારે ૮ વાગ્યાથી મતદાન પ્રક્રિયા શરૂ થશે. ચૂંટણી તંત્ર દ્વારા રવિવારે ખેરાલુના કેશુભાઈ દેસાઈ વિદ્યાસંકુલ ખાતેથી પોલીંગ સ્ટાફને EVM, VVPAT સહિત મતદાન સામગ્રી સાથે મતદાન મથકો પર પહોંચાડી દેવાયા હતા. ખેરાલુ બેઠક માટે કુલ ૧૬૮ મતદાન સ્થળોએ ૨૬૯ મતદાન મથકોમાં મતદાન પ્રક્રિયા હાથ ધરાશે.
સવારે ૮ વાગ્યાથી મતદાન પ્રક્રિયા શરૂ થયાના દોઢ કલાક પહેલાં મોકપોલનો પ્રારંભ થશે. ૨૬૯ પૈકી પાંચ મતદાન મથકો સખી બુથ હોઈ અહીં માત્ર મહિલાઓ જ પોલીંગ સ્ટાફ તરીકે ફરજ બજાવી રહી છે. જ્યારે ૪૫ મતદાન મથકોનું વેબકાસ્ટીંગ કરવામાં આવશે. જેના પર ચૂંટણી અધિકારી સહિતની સીધી નજર રહેશે.
જિલ્લા ચૂંટણી અધિકારી એચ.કે.પટેલે દરેક મતદારને અવશ્ય મતદાન કરવા અપીલ કરી છે અને જણાવ્યું છે કે, ચૂંટણી પંચ તરફથી આપવામાં આવતી મતદાન કાપલી માત્ર માર્ગદર્શન માટે છે, ઓળખના પુરવા તરીકે તેનો ઉપયોગ થઈ શકશે નહીં. મતદાન કરવા માટે મતદારે મતદાર ફોટો ઓળખકાર્ડ (EPIC) અથવા પાસપોર્ટ, ડ્રાઈવિંગ લાયસન્સ, આધારકાર્ડ વગેરે માન્ય ૧૧ દસ્તાવેજ પૈકી કોઈ એક ફરજીયાત રજૂ કરવાનો રહેશે.
ચૂંટણી તંત્ર દ્વારા મતદાન મથકો પર પિવાના પાણી સહિતની પ્રાથમિક સુવિધાઓ ઉપરાંત વ્હીલ ચેર, સહાયક અને ૧૦ જેટલાં સ્થળે દિવ્ય રથની વ્યવસ્થા કરવામાં આવી છે. બેઠકમાં નોંધાયેલા ૧,૦૮,૯૩૦ પુરૂષ મતદારો, ૧,૦૦,૭૦૭ મહિલા મતદારો અને ૩ ત્રીજી જ્ઞાતિના મળીને કુલ ૨,૦૯,૬૪૦ મતદારો મતદાન કરીને ભાજપ, કોંગ્રેસ, એનસીપી અને એક અપક્ષ ઉમેદવારનું ભાવિ ઘડશે. સાંજે મતદાન પ્રક્રિયા સંપન્ન થયા બાદ EVM, VVPAT વગેરે રિસિવિંગ સેન્ટર પર જમા લઈને છેલ્લે બાસણા મરચન્ટ એન્જિનિયરિંગ કોલેજમાં સ્ટ્રોંગરૂમમાં સુરક્ષિત મૂકાશે. ૨૪મી ઓક્ટોબરે સવારે ૮ વાગ્યાથી અહીં મતગણતરી શરૂ થશે.
> 4 ઉમેદવારોનું ભાવિ EVMમાં સીલ થશે
ભાજપ અને કોંગ્રેસ બંને પક્ષોએ લાંબા સમયથી આ બેઠક અંકે કરવા જોરશોરથી પ્રચાર બાદ ડોર ટુ ડોર પ્રચાર કરીને એડીચોટીનું જોર લગાવ્યું છે ત્યારે સોમવારે ભાજપના અજમલજી ઠાકોર, કોંગ્રેસના બાબુજી ઠાકોર, એનસીપીના પથુજી ઠાકોર અને અપક્ષ જરીનાબેન ઠાકોર એમ ચાર ઉમેદવારોનું ભાવિ EVMમાં સીલ થશે.
> ત્રણ તાલુકાનાં ગામડાંનો સમાવેશ
ખેરાલુ બેઠકમાં ખેરાલુ શહેર અને તાલુકાનાં ૬૪ ગામ, સતલાસણાનાં ૭૩ ગામ અને વડનગર તાલુકાનાં ૨૪ ગામનો સમાવેશ કરાયો છે. જેમાં સૌથી વધારે ઠાકોર સમાજનાં ગામ છે.
> બેઠકનું જ્ઞાતિ સમીકરણ
ખેરાલુ બેઠકમાં કુલ ૨.૦૯ લાખ જેટલા મતદારો છે. જેમાં ઠાકોર જ્ઞાતિના અંદાજીત ૬૫ હજાર, ચૌધરી ૨૨ હજાર, દરબાર ૧૮ હજાર, દલિત ૧૬ હજાર, પટેલ ૧૨ હજાર, મુસ્લીમ ૯ હજાર, બ્રાહ્મણ ૮૫૦૦ મતદારો છે.
> 1700 કર્મચારીઓ ફરજ બજાવશે
દરેક મતદાન મથક પર પાંચ પોલીંગ સ્ટાફ સહિત માઈક્રો ઓબ્ઝર્વર, રિઝર્વ સ્ટાફ વગેરે મળીને કુલ ૧૭૦૦ જેટલા કર્મચારીઓ મતદાન પ્રક્રિયામાં ફરજ બજાવશે. અધિકારીઓ વગેરેનો તેમાં સમાવેશ કરીએ તો કુલ ૧૯૦૦ જેટલો સ્ટાફ ચૂંટણી ફરજ પર રહેશે.